ການເຈລະຈາລະດັບສູງລະຫວ່າງສ ເກົາຫຼີ ກັບສປປ ເກົາຫຼີທີ່ຈັດຂຶ້ນຢູ່ປານມູນຈອມໄດ້ອັດລົງໃນຕອນຄ່ຳວັນທີ 9 ມັງກອນນີ້ ໂດຍສອງຝ່າຍໄດ້ອອກຖະແຫຼງການຮ່ວມ ເຊິ່ງບັນລຸຄວາມເປັນເອກະພາບກັນຫຼາຍດ້ານເປັນຕົ້ນ ສປປ ເກົາຫຼີຈະເຂົ້າຮ່ວມມະຫາກຳກິລາໂອລິມປິກລະດູໜາວພຽງຊາງ, ການເຈລະຈາລະຫວ່າງພາກສ່ວນການທະຫານຂອງສອງຝ່າຍແລະອື່ນໆ.
ຕາມຖະແຫຼງການຮ່ວມ, ສປປ ເກົາຫຼີຈະສົ່ງຄະນະຜູ້ແທນລະດັບສູງແລະຄະນະຜູ້ແທນຄະນະກຳມະການໂອລິມປິກຊົນຊາດໄປເຂົ້າຮ່ວມມະຫາກຳກິລາໂອລິມປິກລະດູໜາວທີ່ຈະຈັດຂຶ້ນຢູ່ເມືອງພຽງຊາງ ສ ເກົາຫຼີ. ນອກນີ້, ຍັງຈະສົ່ງຄະນະນັກກິລາ, ກອງເຊຍ,ຄະນະສິລະປາກອນ, ຄະນະນັກຂ່າວແລະອື່ນໆໄປຢ້ຽມຢາມສ ເກົາຫຼີ ແລະສ ເກົາຫຼີກໍ່ຈະອຳນວຍຄວາມສະດວກທີ່ຈຳເປັນໃນດ້ານນີ້.
ສອງປະເທດຍັງໄດ້ບັນລຸຄວາມເປັນເອກກະພາບໃນການຜ່ອນຄາຍຄວາມເຄັ່ງຕຶງຂອງສະຖານະການຢູ່ແຫຼມເກົາຫຼີໃນປັດຈຸບັນ ທັງຕົກລົງຈະຈັດການພົບປະເຈລະຈາລະຫວ່າງພາກສ່ວນການທະຫານລະຫວ່າງສອງປະເທດອີກດ້ວຍ.